1Ɔmmɔ kama ni, lɛ́nu katɔ ku kalɔ kawɔdi. Ɔsika katɔ ku kalɔ kedeedi aka káyii, na ɛpu lɛnɔ ɔsɔ uuubo. 2Na lɛ́nu ɔma kedee ɔni ndi Yerusalem ɔwɔdi ka ɔ́yu ɔ́si Katɔti kudɔ na kayaa ɔdubo. Na báklibi-nwu aani kalɛ na baaklibi uleku ɔni béti beete ɔgyani. 3Na línu lɛdi bonwu lɛdi ɔ́si lɛgaboku lɛmmɔ kudɔ ka lɛɛsu lɛnini, “Bɛnu! Katɔti keliekɔ káyu kébo bekyuli akɔ. Ɔdubulie-ma kudɔ na ama benwini-nwu bekyuli. Na Katɔti ɔlati ɔkya-ma akɔ na ɔdi-ma Kɔti. 4Na ɔdubuni-ma imii biala na bana anumi. Na kukpi kɔsɔ kulakya lɛnɔ. Na keku ku kɔnyana buwulo ku ɔlɛ bunu lɛnɔ bɔdi bɔsɔ bulakya, ɔsika ala akukudi fui ávi.” 5Amu na anwu ɔni nlie lɛgaboku lɛmmɔ lɛlɔ ɔ́su ɔnini, “Bɛnu! Lɛ́sɔku ala fui lɛ́bla ɔwɔdi.” Na ɔ́sɔ ɔ́su-mi ɔnini, “Nweni ala amɛni se, ɔsika adi etemila ani ndi ukyuli kama kekpokɔ, na adi etemila geen.” 6Na ɔ́su-mi ɔnini, “Ɔ́sa! Ami ndi Alfa ku Omega ɔni ndi lɛla biala kalɔ kesekɔ ku kawɔlɔkɔ. Na bani na utukwɛ ɔɔda ni, ndubute-ma ntu faa na bani basiku libiɔ lɛni muute ngba fui kemo. 7Ukyuli ɔni madi ekpidi lɛlɔ ni, ɔdubɔkɛ kadikɔ kamɛni. Na ami lɛdi-nwu Kɔti, na anwu wadi mina ubi. 8Nsu bekyuli bani mbo lifu ku bani nátafɔ bátadi ku bani muusé lɛlɔ ku bekyuli badune ku bayalɛ ku evo bafɛne ku bani mɔɔkpá bafiɔ ku ɔkɔ banyine ku bana udu fui ni, badubuduo lɛgyavonku lɛni mɔɔda ku ogya atabi mmɔ kemo. Na ɔmmɔ madi kukpi kunyɔdi kɔmmɔ.” 9Ɔmmɔ kama ni, Katɔti batu maatɛ bani náda kɔlaku maatɛ kɔni néyi ku lɛbibo kpakplaa maatɛ mmɔ akɔ unwi ɔ́da ɔ́lɛ na ɔ́su-mi ɔnini, “Bo, na ndubɔtina-a Katɔti bekyuli bani nse aani Kofonu Ubi ɔmmɔ uleku ɔni na ɔdubo buti mmɔ.” 10Na útiku-mi na kɔyu kemo ɔ́tɔlɔku úsienku kɔbi bonwu kɔni nákuku lili. Na ɔ́tina-mi Yerusalem ɔma unengudi kedee ɔni náyu ɔ́si Katɔti kudɔ na kayaa ɔdubo. 11Na Katɔti bukeye bɔ́fɔ-nwu lɛlɔ fui. Na uukeye aani liseebi lɛni náfɔ kuye geen na baalɔ-ni yaspa, na lise kede kede aani kanu atabi. 12Bátu kowodu kangyaa kɔdi báka bámana-nwu, na bakya-ku kɔyakun leevu-inyɔ. Na Katɔti batu leevu-inyɔ benye-ku kenye. Na bénweni Israelfuɔ kaba leevu-inyɔ bammɔ bebi anyi básia kadi biala lɛlɔ. 13Na ɔfɛ katukɔ ni, kɔyakun ɛtɛ kɔkya. Na katɔ kakɛ ni, kɔyakun ɛtɛ kɔkya. Na kada kakɛ ni, kɔyakun ɛtɛ kɔkya. Na ɔfɛ kanukɔ ni, kɔyakun ɛtɛ kɔkya. 14Na kowodu kalɔ atabi ani bákya kowodu kɔmmɔ kalɔ ebo atabi leevu-anyɔ. Na bénweni Kofonu Ubi ɔmmɔ batalane anyi leevu-anyɔ básia kadi biala lɛlɔ. 15Amu na ɔtu ɔni nnye mɔɔtɛmiku-mi mmɔ ni, ɔda lɛbuala lɛkɔkula lɛni béti sika ugyiedi bábla ka ɔkɔku ɔma ɔmmɔ ku kɔyakun kɔmmɔ ku awodu ammɔ. 16Na ɔma ɔmmɔ ɔtɛ lɛfɛnyi ine bɔmmɔ fui lɛlɔ ɔni na nwuna bune ku bɔbɛbɛ fui bɔdi unwi. Na ɔ́kɔku ɔma ɔmmɔ ku nwuna lɛkɔkula. Na ubo liluku bɔkɔku apimu unwi ku eti leevu. Na nwuna linene ku bɔbɛbɛ ku bɔkuku fui búlieku lɛlɔ pɛpɛɛpɛ. 17Ɔtu ɔmmɔ ɔ́kɔku kowodu kɔmmɔ butigbli, na kubo lɛgba eti ene ku leevu-ɛku aani kalɛ na bekyuli baakɔ́ku ala. 18Yaspa aseebi bonwu ani náfɔ kuye na béti bátu awodu ammɔ. Na ɔma ɔmmɔ ɔlati ɔdi sika ugyiedi na use kede kede aani kanu. 19Na awodu ammɔ kalɔ atabi ani lɛlɔ na bátu awodu ammɔ basia ni, bákya-nya akya ku aseebi abuni lidu lidu ani náfɔ kuye geen. Udeedi ɔdi liseebi lɛni baalɔ yaspa, na unyɔdi baalɔ sapir. Ɔtɛdi baalɔ yalkedon, na unedi baalɔ smardo. 20Ɔlɔndi baalɔ sardonik, na ɔkundi baalɔ sardis. Maatɛdi baalɔ krisolit, na maanedi baalɔ beril. Yaalenwidi baalɔ topas, na leevudi baalɔ krisopras. Leevu-unwidi baalɔ yiakint, na leevu-unyɔdi baalɔ ametist. 21Kɔyakun leevu-inyɔ kɔmmɔ kɔdi aseebi leevu-anyɔ ani náfɔ kuye geen, na ɔdi biala ɔdi liseebi libendi linwi. Na ɔma ɔmmɔ ɔblɔnu ɔdi sika ugyiedi ɔni na akana na anu avinku-nwu kemo aani kanu. 22Na ńtanu kakpakɔ kadi na ɔma ɔmmɔ kemo, ɔsika Unwoti Katɔti ɔni ndi Ɔyikune Ƒui ku Kofonu Ubi ɔmmɔ alati ndi ɔma ɔmmɔ kakpakɔ. 23Na ɔma ɔmmɔ uláwia ɔfɛ ɔdi iye kɔbuli ka ute bukeye bɔdi, ɔsika Katɔti bukeye ndi-nwu bukeye, na ɔma ɔmmɔ asogya ndi Kofonu Ubi ɔmmɔ. 24Na bukeye bɔmɛni na kadi fui bekyuli badubɔnu busie. Na kalɔ lɛlɔ baga badubuti bana agala beboku ɔma ɔmmɔ kemo. 25Na balakalɛ kɔyakun kɔmɛni kɔdubuwi uwi biala, ɔsika lɛdisa liiibo mmɔ. 26Na kadi bekyuli fui badubuti bana akɛla ku ɔbu bebeduo mmɔ. 27Nsu lɛla biala muusé lɛlɔ lileduo mmɔ kudii. Na bani fui mɔɔbla ala ani muusé lɛlɔ iye ala ani muukpó kɔfa iye ala ani mɔɔtɔ́lɔ bekyuli ni, beleduo mmɔ. Mmomu bani anyi na bénweni bákya Kofonu Ubi ɔmmɔ ngba ɔku kemo kani ndubuduo mmɔ.
twi_Latn